ทองพุ่งนิวไฮต่อเนื่อง
ทองคำเช้านี้ เปิดตลาดพุ่งแรง 700 บาท ทองแท่งขายออก 24,850 รูปพรรณ 25,250 บาท&nbsp; ล่าสุดยังทำนิวไฮต่อเนื่อง
9 ส.ค. 2554

ทองคำเช้านี้ เปิดตลาดพุ่งแรง 700 บาท ทองแท่งขายออก 24,850 รูปพรรณ 25,250 บาท  ล่าสุดยังทำนิวไฮต่อเนื่อง 
ราคาทอง (ทองคำ 96.5%) ประจำวันที่ 9 สิงหาคม 2554 ตามประกาศ ของสมาคมค้าทองคำ  ราคาทองคำแท่ง รับซื้อบาทละ 24,750.00 ขายบาทละ 24,850.00   ราคาทองรูปพรรณ รับซื้อบาทละ 24,392.44 ขายบาทละ 25,250.00   และเมื่อเวลา 10.15 ทองคำทำราคาพุ่งนิวไฮ  ทองแท่ง รับซื้อ 24800 ขาย 24900 ทองรูปพรรณ รับซื้อ 24,437.92 ขาย 25,300.00
เมื่อเวลา 11.00 น.ราคาทองคำแท่ง รับซื้อเข้าบาทละ 24,900 ขายออกบาทละ 25,000 ส่วนราคาทองรูปพรรณ รับซื้อเข้าบาทละ 24,544.04 ขายออกบาทละ 25,400
ทั้งนี้ สัญญาทองคำตลาดนิวยอร์กเมื่อคืน ( 8 ส.ค.) ปิดพุ่งขึ้นแตะระดับสูงสุดเป็นประวัติการณ์เมื่อคืนนี้ (8 ส.ค.) โดยสัญญาทองคำทะยานขึ้นกว่า 60 ดอลลาร์ จากการที่นักลงทุนแห่ซื้อทองเพื่อป้องกันความเสี่ยงที่ว่าเศรษฐกิจสหรัฐอาจจะเข้าสู่ภาวะถดถอยรอบสอง หลังจากสแตนดาร์ด แอนด์ พัวร์ (เอสแอนด์พี) ประกาศลดอันดับความน่าเชื่อถือสหรัฐสู่ระดับ AA+ จากระดับ AAA พร้อมกับให้แนวโน้มเป็น "เชิงลบ" โดยระบุว่าความอ่อนแอของระบบการเมืองทำให้สหรัฐไม่สามารถลดการขาดดุลงบประมาณได้อย่างเหมาะสม ความไม่มั่นใจในเศรษฐกิจของสหรัฐทำให้มีแรงซื้อเข้ามาเป็นจำนวนมากในตลาดทองคำซึ่งเป็นแหล่งการลงทุนที่ปลอดภัย
นอกจากนี้โกลด์แมน แซคส์ ยังได้ปรับเพิ่มคาดการณ์ราคาทองคำในรายงานครั้งล่าสุด โดยคาดว่าสัญญาทองคำจะพุ่งขึ้นแตะระดับ 1,730 ดอลลาร์/ออนซ์ในระยะเวลา 6 เดือนนี้ เพิ่มขึ้นจากเดิมที่คาดว่าจะอยู่ที่ 1,635 ดอลลาร์/ออนซ์ และคาดว่าสัญญาทองคำจะพุ่งขึ้นไปยืนอยู่ที่ระดับ 1,860 ดอลลาร์/ออนซ์ภายในระยะเวลา 1 ปี เพิ่มขึ้นจากเดิมที่คาดการณ์ไว้ที่ 1,730 ดอลลาร์/ออนซ์ ขณะที่นักวิเคราะห์บางกลุ่มคาดว่า สัญญาทองคำมีโอกาสพุ่งขึ้นแตะระดับ 2,000 ดอลลาร์/ออนซ์ในอีก 2-3 สัปดาห์ข้างหน้านี้